नेपालगञ्ज उपमहानगरको बजेट १ अर्ब ६७ करोड रुपियाँ
नेपालगञ्ज उपमहानगरपालिकाले आगामी आर्थिक वर्ष २०८०/८१ का लागि डेढ अर्ब बढीको बजेट ल्याएको छ । शनिबार १३ औँ नगर सभामा उपप्रमुख कमरुद्धिन राईले १ अर्ब ६७ करोड ५६ लाख एक हजार ५८७ रुपियाँको अनुमानित बजेट प्रस्तुत गर्नुभएको हो ।
गोविन्द शर्मा बाँके, असार ९ गते । नेपालगञ्ज उपमहानगरपालिकाले आगामी आर्थिक वर्ष २०८०/८१ का लागि डेढ अर्ब बढीको बजेट ल्याएको छ । शनिबार १३ औँ नगर सभामा उपप्रमुख कमरुद्धिन राईले १ अर्ब ६७ करोड ५६ लाख एक हजार ५८७ रुपियाँको अनुमानित बजेट प्रस्तुत गर्नुभएको हो ।  बजेट प्रस्तुत गर्दै उपप्रमुख राईले चालु आवमा अनुमानित राजस्व आम्दानी सन्तोषजनक रहे पनि बाह्य अनुदान र निकासीमा भएको कटौतीका कारण बजेट खर्च प्रभावित भएको जानकारी दिनुभयो । बजेट प्रस्तुत गर्दै उपप्रमुख राईले भन्नुभयो, ‘कुल आम्दानीको अधिकांश भार सङ्घ र प्रदेश सरकारबाट प्राप्त हुने अनुदान हुन् ।’ त्यसले दीर्घकालीन उपलब्धि नहुने भएकाले आन्तरिक राजस्वको दायरा बढाई आन्तरिक स्रोत वृद्धि गर्ने कार्यक्रमलाई अभियानकै रूपमा लिई कार्यान्वयन गर्नु अपरिहार्य भइसकेको उहाँले बताउनुभयो ।चालु आवमा नेपालगञ्जको जम्मा बजेट १ अर्ब ६३ करोड ६५ लाख ७२ हजार ४ सय रुपियाँ रहेको छ । नगरका २३ वटा वडालाई २५ करोड सिलिङ उपलब्ध गराइएको छ ।  कुल आम्दानीमध्ये राजस्व र अनुदान बचत २० करोड, आन्तरिक आय १८ करोड, घरजग्गा रजिस्ट्रेसन १४ करोड हुने अनुमान गरिएको छ ।नगर सभामा वार्षिक नीति तथा कार्यक्रम प्रस्तुत गर्दै नगर प्रमुख प्रशान्त विष्टले  हरित नेपालगञ्ज कार्यक्रमलाई अभियानको रूपमा अघि बढाइने, भौतिक पूर्वाधार निर्माण, व्यवस्थित सहरीकरणका लागि योजनाबद्ध विकासलाई अघि बढाइने बताउनुभयो । उहाँले भन्नुभयो, ‘नीति तथा कार्यक्रमअनुसार बजेट कार्यान्वयन गरिनेछ, बजेटमा  नगरवासीको रचनात्मक साथ र सहयोगको अपेक्षा गरिएको छ ।’कोहलपुरको बजेट एक अर्ब बढीकोहलपुर नगरपालिकाले आगामी आर्थिक वर्ष २०८०–८१ का लागि एक अर्ब बढीको बजेट ल्याएको छ । शुक्रबार आयोजित १३ औँ नगर सभामा उपप्रमुख सङ्गीता सुवेदीले एक अर्ब सात करोड ७४ लाख रुपियाँको वार्षिक बजेट प्रस्तुत गर्नुभयो । नगर प्रमुख पूर्णप्रसाद आचार्यले प्रस्तुत गर्नुभएको वार्षिक नीति तथा कार्यक्रममा सामुदायिक विद्यालयको शैक्षिक गुणस्तर सुधारका लागि विशेष कार्यक्रम सार्वजनिक गरिएको छ । शिक्षासँगै स्वास्थ्यमा पनि प्राथमिकता दिइएको छ । डुडुवाको बजेट ४८ करोडडुडुवा गाउँपालिकाले आगामी आर्थिक वर्ष २०८०–८१ का लागि ४८ करोड ८४ लाख ३४ हजारको प्रस्तावित बजेट सार्वजनिक गरेको छ । शुक्रबार १४ औँ नगर सभामा अध्यक्ष नरेन्द्र चौधरीले वार्षिक नीति तथा कार्यक्रम र उपाध्यक्ष साहिदा बानोले बजेट प्रस्तुत गर्नुभएको हो । डुडुवा गाउँपालिकाले शिक्षा, स्वास्थ्यसँगै रोजगारलाई प्राथमिकता दिएको अध्यक्ष चौधरीले बताउनुभयो । खजुराको नीति कार्यक्रम पारितखजुरा गाउँपालिकाले शुक्रबार १३ औँ गाउँ सभामा वार्षिक नीति तथा कार्यक्रम पारित गरेको छ । अध्यक्ष डम्बरबहादुर विकले प्रस्तुत गर्नुभएको नीति तथा कार्यक्रममा कृषिलाई प्राथमिकतामा राखिएको छ । गौरवका आयोजनालाई निरन्तरता दिदैं फोहर व्यवस्थापनका लागि दीर्घकालीन योजना अघि बढाइने उल्लेख गरिएको छ । आइतबार बस्ने अर्को बैठकमा उपाध्यक्ष मञ्जु मल्लले वार्षिक बजेट प्रस्तुत गर्ने कार्यक्रम तय गरिएको प्रमुख प्रशासकीय अधिकृत अर्जुन सुवेदीले बताउनुभयो । जानकी गापाको बजेट ४६ करोडजानकी गाउँपालिकाको १४ औँ गाउँ सभामा ४६ करोड बढीको बजेट पेस गरेको छ । गाउँ सभामा उपाध्यक्ष रामप्यारी कुर्मीले ४६ करोड १० लाख ८९ हजार ६१६ रुपियाँको बजेट प्रस्तुत गर्नुभयो । गाउँ सभामा वार्षिक नीति तथा कार्यक्रम प्रस्तुत गर्दै अध्यक्ष छब्बन खाँले भौतिक पूर्वाधार निर्माणसँगै शिक्षा र स्वास्थ्यलाई पनि प्राथमिकतामा राखिएको बताउनुभयो । 